钦定古今图书集成/理学汇编/学行典/第126卷 > 诗经 > 《豳风七月》
## 钦定古今图书集成/理学汇编/学行典/第126卷 > 诗经 > 《豳风七月》

七月流火，九月授衣。一之日觱发，二之日栗烈。无衣
无褐，何以卒岁？三之日于耜，四之日举趾。同我妇子，
馌彼南亩，田畯至喜。

〈大全〉丰城朱氏曰：“《七月》之诗，以衣食为急；而衣食所资，以预备为贵。必以七月为首者，三阴之月，阴气始盛，故于是而预为御寒之备；三阳之月，阳气始盛，故于是而预为治田之备。先衣而后食，故以七月为首也。大寒之候，在于丑月，而图之于建申之时；收成之候，在于酉月，而虑之于建寅之日，其为预备可知。若寒至”而后索衣。饥至而后索食。则其为计亦晚矣。